tartuNLP/wikipedia-smugri-20251201 huggingface dataset:
Suomirokkia II

Suomirokkia II ("20 syksyistä suomirockin klassikkoa") on samannimisen, Poko Rekordsin julkaiseman, kokoelmalevysarjan toinen osa. Se julkaistiin ensimmäisen osan tavoin vuonna 1998.
Albumi saavutti kultalevyn rajan vuonna 1999.
Scovillen asteikko

Scovillen asteikkoa käytetään chilien tulisuuden mittaamiseen. Se on nimetty Wilbur Scovillen mukaan. Hän kehitti asteikon vuosina 1910–1912.
Chilien tulisuuden aiheuttaa kapsaisiiniksi kutsuttu kemiallinen yhdiste. Testaaminen suoritetaan siten, että alkoholiin sekoitettua kapsaisiinia laimennetaan niin monta kertaa sokerivedellä, että testimaistajat eivät tunne maistamassaan laimennetussa seoksessa tulisuutta. Esimerkiksi Habanero-chilistä tehtyä uutetta, jonka tulisuusaste on noin 200 000, täytyy laimentaa alkuperäisen ainetilavuuden verran 200 000 kertaa ennen kuin tulisuutta ei ole enää havaittavissa. Asteikko alkaa nollasta (esim. paprika), ja korkein luotettavasti mitattu tulisuus on Trinidad Moruga Scorpion ("Capsicum chinense"), jonka mitattu arvo on 2 009 231 scovillea. Teollisesti on valmistettu lähes 16 000 000 yksikön ainetta, joka on jo puhdasta kapsaisiinia tai dihydrokapsaisiinia. Puhtaita aineita ei tule nauttia sellaisenaan.
Scovillen asteikon yksikön lyhenne on SHU ("Scoville Heat Unit"). Nykyisin Scovillen asteita voidaan määrittää myös korkean erotuskyvyn nestekromatografialla, jolla saadaan objektiivisempi tulos kuin perinteisellä menetelmällä.
Gabrielle Carteris

Gabrielle Anne Carteris (s. 2. tammikuuta 1961 Scottsdale, Arizona) on yhdysvaltalainen näyttelijä, joka tuli tunnetuksi roolistaan Andrea Zuckermanina televisiosarjassa "Beverly Hills 90210".
Hän on naimisissa Charles Isaacsin kanssa vuodesta 1992 lähtien.
Alec Bedser

Alec Victor Bedser (4. heinäkuuta 1918 – 4. huhtikuuta 2010) oli englantilainen kriketinpelaaja. Hänen identtinen kaksosveljensä oli kriketinpelaaja Eric Bedser.
Bedser oli toisen maailmansodan veteraani. Sodan jälkeen hän pelasi 51:ssä test matchissa aikavälillä 1946–1955.
Bedser oli Wisdenin vuoden kriketinpelaaja 1947. Lopetettuaan ammattilaisena pelaamisen hän kuitenkin jatkoi elämäntyötään lajin parissa; hän oli muun muassa Surrey County Cricket Clubin puheenjohtajana vuonna 1987.
Savonan maakunta

Savonan maakunta (, liguuriksi "Pruvinsa de Sann-a") on maakunta Ligurian alueella Luoteis-Italiassa.
Savonan maakunnan pinta-ala on 1 545 km2 ja asukasluku noin 280 000. Maakunta muodostuu 69 kunnasta, ja sen pääkaupunki on Savona.
Ajoneuvon polttoaineenkulutus

Ajoneuvon polttoaineenkulutus tarkoittaa ajoneuvon liikkumiseen vaatimaa polttoaineen määrää. Euroopassa polttoaineenkulutus ilmoitetaan tavallisesti litroina sadalla kilometrillä (l/100 km). Vaihtoehtoinen tapa on ilmaista maileina matka, jonka auto pääsee yhdellä gallonalla (mpg, "miles per gallon"). Polttoaineenkulutuksen ja polttomoottorisen ajoneuvon hiilidioksidipäästöjen välillä on suora yhteys.
Myös sähköautojen kulutusta voidaan mitata, mutta koska sähköauto ei käytä nestemäistä polttoainetta, mitataan sen sijaan suoraan energian määrää, yleensä (kilo)wattitunteja. Tähän ei ole vielä vakiintunut yhtä virallista tapaa, mutta yleisimpiä ovat wattitunti per kilometri (Wh/km), kilowattitunti per sata kilometriä (kWh/100 km) tai kilometrejä / maileja per kilowattitunti (mi/kWh tai km/kWh). Koska sähköautot ovat vielä melko uusia ja tuntemattomia, on niihin liittyvä termistökin valtaosalle vieras. Tämän vuoksi etenkin englanninkielisessä maailmassa on otettu käyttöön myös termi "mpge" (maileja per gallona-vastine, "miles per gallon-equivalent"). Tämä muuntaa sähköauton kulutuksen muotoon, joka vastaa perinteisen polttomoottoriauton kulutusta vertaamalla energiankulutusta polttoaineen sisältämään energian määrään.
Polttoaineen energiasisältö.
Polttoaineen litramääräiseen kulutukseen vaikuttaa suuresti polttoaineen energiasisältö eli lämpöarvo. Alla olevassa taulukossa on erilaisten nestemäisten polttoaineiden lämpöarvoja:
Esimerkiksi litra dieseliä sisältää noin 11 prosenttia enemmän energiaa kuin bensiini, minkä vuoksi dieseliä kuluisi samalla moottorin hyötysuhteella samalla matkalla litramääräisesti noin 10 prosenttia vähemmän kuin bensiiniä. Etanolia taas vastaavasti kuluisi noin 48 prosenttia enemmän kuin bensiiniä. Vastaavasti, jos verrataan sähköauton kulutusta polttomoottoriautoon, 20 kWh/100 km tyypillinen sähköauton kulutus on bensiinin energiasisältöön verrattuna n. 168,5 mpge eli 1,4 l/100 km.
Kulutustestit.
Euroopan unionissa kaikkien kulkuneuvojen polttoaineenkulutus testataan standardoidussa testissä, johon kuuluvat EU-kaupunki, EU-maantie ja EU-yhdistetty, joka on kaupunki- ja maantieajon yhdistelmä. Nykyisin käytössä oleva testaustapa on WLTP-mittaus.
EU:n tavoitteena on saada vuoteen 2015 mennessä uusien autojen keskimääräiset hiilidioksidipäästöt alle 130 g/km ja vuoteen 2020 alle 95 g/km.
Tsutomu Miyazaki

Tsutomu Miyazaki ( "Miyazaki Tsutomu", 21. elokuuta 1962 – 17. kesäkuuta 2008) oli japanilainen sarjamurhaaja. Hänen uhrinsa olivat neljä 4–7-vuotiasta tyttöä, jotka hän surmasi vuosina 1988–1989.
Miyazaki vainosi uhriensa perheitä. Hän jäi kiinni vuonna 1989, ja oikeudenkäynti alkoi vuonna 1990. Hänelle langetettu kuolemantuomio pysyi kaikissa oikeusasteissa.
Miyazaki teloitettiin hirttämällä kesäkuussa 2008. Hänen on väitetty saaneen vaikutteita rikoksiinsa "Guinea Pig" -elokuvista.
Suomirokkia 3

Suomirokkia 3 ("42 laulua rakkaudesta") on samannimisen, Poko Rekordsin julkaiseman, kokoelmalevysarjan kolmas osa. Se julkaistiin vuonna 1999.
Albumi saavutti kultarajan vuonna 1999, platinarajan vuonna 1999 ja tuplaplatinarajan 2004.
Kappaleet.
CD 1
CD 2
Tulostettava elektroniikka

Tulostettava elektroniikka on sähkömagneettisesti, optisesti ja elektromekaanisesti toiminnallisten rakenteiden muodostamista tulostus- ja painoteknisillä menetelmillä. Tulostettavasta elektroniikasta käytetään myös termiä painettava elektroniikka, jolloin viitataan painoteknisiin menetelmiin joilla painolevy tai painolevyssä oleva muste-materiaali koskettaa ja tarttuu alustaan vettymisilmiön seurauksena. Puhuttaessa tulostusteknologioista joissa materiaali saadaan siirrettyä pintaa koskettamatta alustalle, esimerkiksi mustesuihku, käytetään termiä tulostettava elektroniikka.
Tulostettava elektroniikka yhdistää laaja-alaisesti osaamista usealta liiketoiminta-alueelta kuten kemia-, elektroniikka-, ja tulostus-, ja tulostuslaiteteollisuudesta. Johtuen tulostettavan elektroniikan valmistusprosessien erilaisuudesta verrattuna perinteisiin elektroniikan valmistusprosesseihin odotetaan sen muuttavan elektroniikkatuotteen suunnittelu-, valmistus- ja arvoketjua. 
Sähköisesti toiminnallisia, yleisemmin nestemäisiä materiaaleja, on saatavilla laaja kirjo sähköisesti johtavien, eristävien, puolijohtavien, optisten ja sensorirakenteiden luomiseen. 
Tulostettavassa elektroniikassa pääasiallisena materiaalin prosessointimuotona ovat erilaiset pintakäsittely-, sekä materiaalia lisäävät tulostus-, kuivatus-, kovetus- ja sintrausprosessit.
Tulostettavassa elektroniikassa käytettävät tulostettavat materiaalit koostuvat toiminallisesta osasta, sekä prosessin aikana poistuvista aineosista. Esimerkiksi sähköisesti johtavan rakenteen muodostamiseen käytettävät musteet voivat sisältää pieniä metallisia nanopartikkeleita, niiden ympärille kiinnitettyjä ennenaikaiselta yhteensulautumiselta suojaavia aineosia, sekä liuottimia.
Sintrausprosesseissa näistä metallinanopartikkeleista muodostuu yhtenäisiä metallikerroksia sekä metallinanopartikkeleita suojaavat aineosat joko poistuvat tai muodostavat muita toiminnallisia ominaisuuksia. Poistuvia aineosia ovat myös painonesteissä käytettävät liuottimet.
Foggian maakunta

Foggian maakunta () on yksi Italian maakunnista. Se sijaitsee Apulian alueella Italian eteläosissa.
Foggian maakunnan pinta-ala on 7 190 km2 ja asukasluku runsaat 600 000. Maakunnan pääkaupunki on Foggia.
Vuonna 2009 Foggian maakunnasta liitettiin kolme kaakkoisinta kuntaa uuteen Barletta-Andria-Tranin maakuntaan. Foggian maakuntaan jäi 61 kuntaa.
Foggian kaupungin ympäristö on pöytämäinen tasanko, joka on tärkeää maatalousaluetta. Italian "saappaan kannus" on Garganon vuoristoinen ja metsän peittämä niemimaa. Metsäalueella on kansallispuisto
Favrskovin kunta

Favrskov on Keski-Jyllannin alueella Tanskassa sijaitseva kunta. Vuoden 2020 huhtikuussa kunnassa oli 48 415 asukasta, ja sen pinta-ala oli 540,3 neliökilometriä. Kunnan keskustaajama on nimeltään Hinnerup.
Kunta syntyi 1. tammikuuta 2007 Tanskan kuntauudistuksen seurauksena, jolloin entiset Hadstenin, Hammelin, Hinnerupin ja Hvorslevin kunnat sekä eteläinen osa entisestä Langån kunnasta yhdistyivät.
Venus (täsmennyssivu)

Venus on roomalainen rakkauden jumalatar ja kreikkalaisten Afroditen vastine.
Venuksen mukaan on nimetty lukuisia asioita. Venus voi viitata esimerkiksi seuraaviin asioihin:
Käyttövoimavero

Käyttövoimavero on ajoneuvoverolain perusteella perittävän ajoneuvoveron osa, joka peritään niiltä, jotka eivät käytä ajoneuvonsa polttoaineena bensiiniä. Käyttövoimaverosta käytetään puhekielessä usein nimitystä dieselvero, koska käyttövoimamaksua suorittavat useimmiten ne, joilla on dieselkäyttöinen henkilöauto, pakettiauto tai kuorma-auto.
Linja-autoista, diplomaattiautoista, museorekisteröidyistä ajoneuvoista, pelastus- ja sairasautoista sekä puolustusvoimien ja valtion kokonaan omistamista ajoneuvoista ei tarvitse maksaa ajoneuvoveroa eikä siksi myöskään käyttövoimaveroa.
Käyttövoimaveroa kerätään kuitenkin myös muuta käyttövoimaa kuin dieselmoottoria liikenteessä käyttävistä ajoneuvoista. Tällaisia ovat muun muassa kaasu- ja vetykäyttöiset autot, sähköautot ja kaikki ne, joiden osalle ei tule bensiinin kaltaista valmisteverotusta liikennemenojen lisärasitukseksi.
Veron määrään vaikuttavat ajoneuvon tyyppi ja kokonaismassa. Esimerkiksi vuonna 2013 käyttövoimavero henkilöautolle, jonka kokonaismassa on 1800 kg on runsaat 361 euroa. Saman painoiselle pakettiautolle vero on noin 59 euroa.
Kaasukäyttöisten henkilöautojen käyttövoimavero on lähtökohtaisesti 3,1 senttiä päivässä jokaiselta kokonaismassan alkavalta 100 kilogrammalta. Keskikokoisella kaasuautolla käyttövoimavero on noin 200 euroa vuodessa. Vastaavalla diesel-ajoneuvolla vero on noin 360 euroa vuodessa.
Poliittinen keskustelu.
Koska diesel-polttoaineen hinta 2008 on noussut öljyn hinnannousun vuoksi huomattavasti, ovat jotkut kuorma-autoilijat vaatineet kompensaatiota polttoaineen hinnannousulle käyttövoimaveron laskemisella tai poistamisella raskaalta liikenteeltä.
Muun muassa Vihreä liitto on kannattanut käyttövoimaveron poistamista. Käyttövoimaveron keventämistä kuorma-autoliikenteen osalta Euroopan unionin verotuksen alarajalle on esittänyt entinen elinkeinoministeri Mauri Pekkarinen (kesk.).
Entisen valtiovarainministerin Jyrki Kataisen (kok.) mukaan käyttövoimaveron keventäminen ei tule kysymykseen. Ennen eduskuntavaaleja 2007 Katainen kuitenkin esitti käyttövoimaveron poistamista kokonaan.
Keskustelua käytiin myös vuonna 2018.
Mattilanpelto

Mattilanpelto eli Mattila on Jyväskylän kaupunginosa. Siihen kuuluvia pienalueita ovat "Seminaarinmäki", "Mattilanniemi" ja "Mattilanpelto". "Mattila" on tarkkaan ottaen tilastollinen alue, jonka rajat ovat suunnilleen samat kuin Mattilanpellon kaupunginosan. Asukasluku oli 1 280 vuoden 2020 lopussa.
Seminaarimäki on Jyväskylän yliopiston pääkampus, jossa sijaitsevat muun muassa yliopiston vanhimmat rakennukset 1800-luvulta, yliopiston päärakennus, hallintorakennus ja kirjasto. Seminaarinmäellä sijaitsee Jyväskylän uimahalli ja vesiliikuntakeskus AaltoAlvari.
Mattilanpellon pienalue.
Mattilanpellon pienalue on Mattilanpellon kaupunginosan osa, jonka asuinrakennuskanta koostuu sekä kerros- että omakotitaloista. Se sijaitsee noin kilometrin päässä kaupungin ydinkeskustasta. Sen omakotitaloalue on yksi kaupunginarkkitehti Matti Hämäläisen 1940-luvulla suunnittelemista Jyväskylän jälleenrakennuskauden asuinalueista. Mattilan talon pelloille vuonna 1946 kaavoitettu alue syntyi helpottamaan sodan jälkeistä asuntopulaa ja se oli jatkoa Hämäläisen 1940 aloittamalle kaupungin uusien omakotialueiden kaavoitukselle. Keskellä aluetta on puisto, joka muodostaa alueen keskustaa jäsentävän aukion. Länsi-Päijänteentie erottaa Mattilanpellon Kukkumäestä, jossa myös on saman aikakauden omakotiasutusta. 
Älylä.
Seminaarinmäellä on myös vanhoja puutaloja. Puutaloaluetta kutsutaan nimellä "Älylä". Monet sen taloista ovat yliopiston opettajien 1930-luvulla rakennuttamia. Nimen kerrotaan olevan rehtori Kaarle Oksalan keksimä. Alueen ensimmäinen rakennus on 1904 valmistunut Karpion talo, jonka Lars Sonck piirsi 1903 ystävälleen maanmittausinsinööri Johan Spetsille (myöhemmin Janne Karpio) häälahjaksi. Wivi Lönn muokkasi rakennuksen julkisivua myöhemmin ja 1925 Alvar Aalto teki ulkorakennuksen korjauspiirustukset. Janne Karpion jälkeen talossa asui poliisimestari Ilmari Karpio perheineen. Vuonna 1995 rakennus remontoitiin kaupunginjohtajan virka-asunnoksi ja edustustilaksi. 2017 siihen siirtyi ravintola Teeleidi.
Mattilanniemi.
Mattilanniemi on Jyväsjärven niemi, ja siellä sijaitsee uimaranta sekä Jyväskylän yliopiston rakennuksia, muun muassa informaatioteknologian tiedekunnan rakennus Agora. Alueella on kaksi sisäilmaongelmien vuoksi käytöstä poistettua yliopiston rakennusta, joiden purkamista on suunniteltu. Purkamista on myös vastustettu.
Mattilanniemessä on entinen Nokia Oyj:n paikallinen yksikkö (vuoteen 2009). Nykyisin tiloissa on muiden muassa Tieto Oyj:n toimintaa.
Ringkøbing-Skjernin kunta

Ringkøbing-Skjern on Keski-Jyllannin alueella Tanskassa sijaitseva kunta. Vuoden 2020 huhtikuussa kunnassa oli 56 460 asukasta, ja sen pinta-ala oli 1 470,7 neliökilometriä. Kunnan keskustaajama on nimeltään Ringkøbing.
Kunta syntyi 1. tammikuuta 2007 Tanskan kuntauudistuksen seurauksena, jolloin entiset Egvadin, Holmslandin, Ringkøbingin, Skjernin ja Videbækin kunnat yhdistyivät.
Marton Csokas

Marton Csokas (s. 30. kesäkuuta 1966) on uusiseelantilainen näyttelijä. Hän esiintyi Boriaksen sivuroolissa televisiosarjassa "Xena" vuosina 1997–2001 sekä Celebornin roolissa elokuvissa ' (2001) ja ' (2003).
Csokas on esiintynyt myös muissa menestyselokuvissa, kuten Guy de Lusignanina "Kingdom of Heavenissa" (2005) ja Yorgina elokuvassa "xXx".
Csokas seurusteli Eva Greenin kanssa vuosina 2005–2009.
Perhetausta.
Csokasin äiti on uusiseelantilainen sairaanhoitaja ja hänen isänsä on unkarilaissyntyinen insinööri, joka muutti Uuteen-Seelantiin 1950-luvulla. Csokasilla on myös Unkarin kansalaisuus.
Dana Reeve

Dana Reeve (o.s. Morosini, 17. maaliskuuta 1961 Teaneck, New Jersey – 6. maaliskuuta 2006 New York) oli yhdysvaltalainen näyttelijä ja laulaja.
Dana Reed näytteli Broadwaylla ja Off Broadwaylla Public Theaterissa, Manhattan Theater Clubissa ja Ensemble Studio Theaterissa sekä alueteattereissa. Hän näytteli myös muun muassa televisiosarjoissa "Kova laki", "Kylmä rinki" ja "All My Children". 
Dana Reeve oli näyttelijä Christopher Reeven puoliso. Pari meni naimisiin vuonna 1992. Christopher Reeven halvaannuttua ratsastusonnettomuudessa vuonna 1995 he alkoivat aktiivisesti työskennellä American Paralysis Association -yhdistyksen kanssa. Vuonna 1999 yhdistys fuusioitui Christopher Reeve Foundation -säätiöön, jonka Reevet olivat aiemmin perustaneet. Vuonna 2007 säätiö nimettiin Christopher &amp; Dana Reeve Foundationiksi. 
Dana Reeve oli tupakoimaton, mutta sairastui kymmenen kuukautta Christopher Reeven kuoleman jälkeen keuhkosyöpään, johon hän kuoli 44 vuoden iässä.
Dana ja Christopher Reeve saivat yhden lapsen, 7. kesäkuuta 1992 syntyneen Will-pojan.
Miriam Margolyes

Miriam Margolyes, OBE (s. 18. toukokuuta 1941 Oxford, Englanti), on englantilainen näyttelijä, joka tunnetaan erityisesti monista sivurooleistaan menestyneissä elokuvissa. Hän voitti vuonna 1994 myös parhaan naissivuosan esittäjän BAFTA-palkinnon Mrs. Mingottin roolistaan elokuvassa "Viattomuuden aika". Margolyes on myös esittänyt sivurooleja monissa televisiosarjoissa, kuten Blackadderissa, sekä lainannut ääntään piirroselokuviin. 
Hän näytteli myös Harry Potter -elokuvissa yrttitiedonopettajaa Pomona Versoa. Hän ei erityisemmin pitänyt näistä elokuvista ja sanoo, ettei ole lukenut kirjoja, mutta elokuvat tekivät hänestä kuuluisan aivan uusien ihmisten silmissä.
Australialaisessa menestyssarjassa Neiti Fisherin etsivätoimisto Margolyes näytteli päähahmo Neiti Fisherin tätiä Prudenceä.
Anita Bryant

Anita Jane Bryant (25. maaliskuuta 1940 Barnsdall, Oklahoma – 16. joulukuuta 2024 Edmond, Oklahoma) oli yhdysvaltalainen laulaja. Hän oli teini-iässään missi; hän voitti Miss Oklahoma -kilpailun 1958 ja pääsi Miss Americassa toiseksi perintöprinsessaksi.
Muusikkona Bryant tuli alun perin tunnetuksi pophiteistään ”Till There Was You” (1959), ”Paper Roses” (1960) ja ”In My Little Corner of the World” (1960). Myöhemmin hän sai ristiriitaista huomiota homojen oikeuksien vastaisena aktivistina. Hänet kakutettiinkin suorassa lähetyksessä 1977. 
Vuonna 1978 countrylaulaja David Allan Coe julkaisi albumillaan "Nothing Sacred" kappaleen ”Fuck Aneta Bryant”. Freud Marx Engels &amp; Jung -yhtye levytti myöhemmin saman kappaleen suomeksi nimellä ”Asseri” vuonna 1987 julkaistulla useiden esiintyjien kokooma-albumilla "Paljaat uneksijat". Suomenkielisen kappaleen sanoituksessa viitataan suomalaiseen kansanedustaja Asser Stenbäckiin, joka 1970–1980-luvuilla tuli Suomessa tunnetuksi homoseksuaalisuutta vastustavan eheysliikkeen puolestapuhujana.
Bryant kuului konservatiivisiin etelän baptisteihin.
Jammerbugtin kunta

Jammerbugt on Pohjois-Jyllannin alueella Tanskassa sijaitseva kunta. Vuoden 2020 huhtikuussa kunnassa oli 38 397 asukasta, ja sen pinta-ala oli 864,1 neliökilometriä. Kunnan keskustaajama on nimeltään Aabybro.
Kunta syntyi 1. tammikuuta 2007 Tanskan kuntauudistuksen seurauksena, jolloin entiset Brovstin, Fjerritslevin, Pandrupin ja Aabybron kunnat yhdistyivät.
Black Disciples

Black Disciples (usein lyhennetty BDN tai BDN III) on suuri afroamerikkalainen katujengi Chicagossa, Illinoisissa. Jengi on erittäin väkivaltainen ja ottaa osaa huumeiden kuljetukseen. On arvioitu, että jengissä on reilut 6000 jäsentä.
Jengin symbolit ja viholliset.
Jengin symboleihin kuuluu roomalainen numero kolme (III), joka edustaa "mieltä, ruumista ja sielua" ja se liitetään yleensä lyhenteen BDN perään. Sen tunnusvärit ovat sininen, punainen ja musta. Black Disciples on osa Folk Nationia, mutta jengillä on sotia toisten Folk jengien, kuten Gangster Disciplesin kanssa. Black Disciplesillä on ollut myös pitkä sota Black P. Stonesin kanssa.
Historia ja järjestöllinen rakenne.
Alkuperäinen Black Gangster Disciples jakautui Black Disciplesiksi ja Gangster Disciplesiksi. Kaikki alkoi ”King Davidin” kuoltua vuonna 1974 ja uusi kattojärjestö, nimeltään Black Gangster Disciple Nation (BGDN), syntyi. 1980-luvun puolivälissä jengit erosivat Black Gangster Disciplesistä. Jengien alkuperät ovat kuitenkin Devil’s Disciples -katujengistä 1960-luvulta. 1990-luvun puolivälissä Black Disciples tuli tunnetuksi jenginä, johon Robert "Yummy" Sandifer kuului ja joka sittemmin teloitti Sandiferin hänen ollessaan vain 11-vuotias.
Vuonna 2004 oli arviolta 300 ryhmää Black Disciple -jengejä Chicagon alueella. Jokaisessa ryhmässä on 30-40 jäsentä ja jokaisella on samanlainen rakenne, kuten arvojärjestys. Jokaisessa "setissä" alin arvo on "soldier" (sotilas) tai "representative" (edustaja, asiamies). Johtoportaassa on aina samat arvot: Minister, Assistant Co-Minister, ja Demetrius. Perusjäsenistä seuraava on First Demetrius. Sen jälkeen tulee Assistant Co-Minister ja vielä korkeampiarvoinen on Minister. Viimeinen tunnettu suuri pomo jengissä on King Shorty (Jerome Freeman), tunnetaan myös nimellä "crowned king". Hän on sittemmin poistunut virastaan.
Vuonna 2000 Jerome Freemanin varamies Marvell Thompson (King Vel) perusti Blue Fin Black Disciplesin. Hän liitti Blue Finsin People Nationiin ja jopa otti käyttöön islamilaisia symboleita ja uskoja, joita muutamat People Nation jengit käyttivät. Blue Fins on myös hyväksynyt People Nationin sääntöjä ja sillä on vahvat suhteet perinteisten vihollisten, Black P. Stonesin ja Mickey Cobrasin kanssa. Uskotaan, että Blue Fins itse asiassa aiheutti Jerome Freemanin eroamisen. Yksi syy Blue Finsin muodostumiselle on huonot suhteet muihin Folk Nation jengeihin.
Nykyään, kun King Vel on Black Disciplesin ylin johtaja Freemanin jäätyä pois, alkuperäiset Folk Nationin Black Disciplesit ajattele häntä johtajaksi, eivätkä päästä häntä perinteisiin Black Disciplesin tukikohtiin.
Tiranan piirikunta

Tiranan piirikunta () oli yksi Albanian 36:sta piirikunnasta vuoteen 2000 saakka, jolloin se lakkautettiin. Se kuului Tiranan prefektuuriin, joka vastaa nykyistä Tiranan maakuntaa. Piirikunnan pinta-ala oli 1 193 neliökilometriä ja vuoden 2001 väestönlaskennassa siellä oli 523 150 asukasta. 
Piirikuntaan kuuluivat seuraavat kunnat: Kamëz, Tirana ja Vorë. Pääkaupunkina toimi Tirana.
Crush, Kill, Destroy

Crush, Kill, Destroy on brasilialaisen metalliyhtyeen Sarcófagon ensimmäinen EP. Se julkaistiin vuonna 1992 12" EP:nä ja se ilmestyi vain Brasiliassa. Kaksi albumin viimeistä kappaletta oli ilmestynyt edellisenä vuonna The Laws of Scourge -albumilla, mutta myös EP:n kaksi uutta raitaa julkaistiin myöhemmin bonuskappaleina Laws of Scourgen CD-painoksella.
Kappaleet.
Kaksi viimeistä kappaletta on remasteroitu EP:tä varten.
Rebildin kunta

Rebild on Pohjois-Jyllannin alueella Tanskassa sijaitseva kunta. Vuoden 2020 huhtikuussa kunnassa oli 30 208 asukasta, ja sen pinta-ala oli 621,3 neliökilometriä. Kunnan keskustaajama on nimeltään Støvring.
Kunta syntyi 1. tammikuuta 2007 Tanskan kuntauudistuksen seurauksena, kun aiemmat Nøragerin, Skørpingin ja Støvringin kunnat yhdistyivät.
Puhevalta

Puhevalta on asianosaisen henkilön oikeus hakemusasioissa esittää vaatimuksensa tuomioistuimessa tai esittää lausumansa oikeudenkäynnissä tai tulla kuulluksi jossakin oikeudellisessa menettelyssä. Näihin liittyen käytetään myös nimityksiä muutoksenhakupuhevalta ja väliintulijan puhevalta.
Tuomioistuimessa tapahtuva oikeusriitojen ratkaisu edellyttää kuitenkin asianosaisen oikeudenkäyntikelpoisuutta. Esimerkiksi 15 vuotta täyttänyt alaikäinen saa käyttää huoltajan ohella puhevaltaansa ("rinnakkainen puhevalta") henkilöään koskevassa riita- ja rikosasiassa sekä hallintoasiassa ja hallintoprosessissa.
Yleiskielessä puhevalta tarkoittaa samaa kuin puheoikeus eli oikeutta käyttää puheenvuoroja jossakin tilaisuudessa, esimerkiksi kokouksessa.
Afganistanin afgaani

Afgani (, ) on Afganistanin rahayksikkö. Sen valuuttatunnus on AFN. Se jakaantuu sataan puliin.
Afganistanissa on käytössä 1, 2 ja 5 afganin kolikot ja 1, 2, 5, 10, 20, 50, 100, 500, 1 000 afganin setelit.
William Smithers

William Smithers (s. 10. heinäkuuta 1927 Richmond, Virginia) on yhdysvaltalainen näyttelijä. Hän esitti Jeremy Wendelliä televisiosarjassa "Dallas" 1980-luvulla. Hän näytteli myös Broadwaylla.
Rannelukko

Rannelukko on nivellukko, joka vaikuttaa pääasiassa ranneniveleen. Rannelukko saadaan aikaan tyypillisesti ottamalla kiinni vastustajan kädestä ja taivuttamalla ja/tai vääntämällä sitä. Rannelukot ovat yleisiä aikidon, hapkidon ja jujutsun kaltaisissa kamppailulajeissa, joissa niitä opetetaan itsepuolustustekniikoina. Rannelukkoja voivat käyttää hyväksyttyinä voimankäytön menetelminä myös poliisit ja muut turvallisuusalan toimijat. 
Rannelukko tehdään yleensä niin, että otetaan yksin, tai kaksin käsin kiinni vastustajan kämmenestä kiinni kämmenselkä itseään päin ja käännetään sitä poispäin kehosta.
Mariagerfjordin kunta

Mariagerfjord on Pohjois-Jyllannin alueella Tanskassa sijaitseva kunta. Vuoden 2020 huhtikuussa kunnassa oli 41 743 asukasta, ja sen pinta-ala oli 718,3 neliökilometriä. Kunnan keskustaajama on nimeltään Hobro.
Kunta syntyi 1. tammikuuta 2007 Tanskan kuntauudistuksen seurauksena, jolloin entiset Ardenin, Hadsundin ja Hobron kunnat sekä osa entistä Mariagerin kuntaa yhdistyivät.
Kunta sijaitsee Mariagerin vuonon ympärillä, mistä sen nimi myös juontuu.
Vesthimmerlandin kunta

Vesthimmerland on Pohjois-Jyllannin alueella Tanskassa sijaitseva kunta. Vuoden 2020 huhtikuussa kunnassa oli 36 659 asukasta, ja sen pinta-ala oli 769,7 neliökilometriä. Kunnan keskustaajama on nimeltään Aars.
Kunta syntyi 1. tammikuuta 2007 Tanskan kuntauudistuksen seurauksena, jolloin entiset Aalestrupin, Farsøin, Løgstørin ja Aars kunnat yhdistyivät.
Gribskovin kunta

Gribskov on Pääkaupunkialueella Tanskassa sijaitseva kunta. Vuoden 2020 alussa kunnassa oli 41 084 asukasta, ja sen pinta-ala oli 279,5 neliökilometriä. Kunnan keskustaajama on nimeltään Helsinge.
Kunta syntyi 1. tammikuuta 2007 Tanskan kuntauudistuksen seurauksena, jolloin entiset Græsted-Gillelejen ja Helsingen kunnat yhdistyivät.
Mikko Latvala

Mikko Tapio Latvala (s. 8. heinäkuuta 1980 Vaasa) on suomalainen seiväshyppääjä. Urheilu-urallaan hän edusti Haapajärven Kiilat -seuraa. 
Latvala saavutti hopeaa alle 23-vuotiaiden Euroopan-mestaruuskilpailuissa vuonna 2001 Amsterdamista tuloksella 550. Hän karsiutui loppukilpailusta vuonna 2002 Wienin sisäratojen EM-kisoissa tuloksella 540 cm ja Münchenin EM-kilpailuissa tuloksella 525 cm. Hän jäi karsintaan myös Madridin sisäratojen EM-kisoissa 2005 tuloksella 560 cm ja Pekingin olympialaisissa 2008 tuloksella 545 cm.
Aikuisten SM-tasolta hän on saavuttanut kaksitoista mitalisijaa halli- ja ulkorata mukaan lukien. Ulkoradoilla kultaa vuosina 2002 ja 2005, hopeaa 2001 ja 2003, pronssia 2004 ja 2009 sekä sisäradoilla kultaa 2002 ja 2005, hopeaa 2003, 2004 ja 2008 ja pronssia 2000. Ennätyksensä 566 cm hän hyppäsi 1. heinäkuuta 2001 Somerolla.
Urheilu-uransa jälkeen Latvala on toiminut valmentajana. Kaudella 2014 hän toimi Superpesis-joukkue Koskenkorvan Urheilijoiden fysiikkavalmentajana. Mikko Latvala asuu nykyisin Kuortaneella ja työskentelee Kuortaneen Urheiluopistossa. Vuonna 2024 hän perusti Awot-nimisen yhtyeen yhdessä Johan-Antti Kivilahden ja Valtteri Parkkosen kanssa. Latvala soittaa yhtyeessä rumpuja.
Mario del Monaco

Mario del Monaco (27. heinäkuuta 1915 Firenze, Italia – 16. lokakuuta 1982 Mestre, Italia) oli italialainen tenori ja yksi aikansa kuuluisimmista oopperalaulajista.
Del Monaco syntyi Firenzessä varakkaaseen perheeseen. Hän opiskeli ensin viulunsoittoa, mutta tunsi laulamisen enemmän omaksi alakseen. Hän valmistui Rossinin konservatoriosta Pesorassa, missä hän myös tapasi ensimmäisenä kertaa Renata Tebaldin, jonka kanssa teki myöhemmin urallaan menestyksekkäästi yhteistyötä. Mestari Raffaeli huomasi oppilaansa lahjakkuuden ja auttoi del Monacon uran alkuun. 
Del Monaco aloitti tenorinuransa esiintymällä 31. joulukuuta 1940 Milanossa Pinkertonin roolissa Giacomo Puccinin oopperassa "Madama Butterfly".
Hänen uransa päärooli oli Verdin "Otello", jota hän esitti ensi kerran 1950 ja sittemmin koko uransa ajan.
Del Monaco nauhoitti pitkän sarjan Verdin ja Puccinin oopperoita Deccan levy-yhtiössä. Hän levytti Fedoran 1969, vastarooleissa Magda Olivero ja Tito Gobbi.
Del Monaco avioitui Rita Filippinin kanssa 1941.
Vuonna 1975 del Monaco vetäytyi näyttämöltä eläkkeelle.
Chalfont &amp; Latimerin asema

Chalfont &amp; Latimerin asema on asema Lontoon metron Metropolitan Linella sekä Chiltern Railwaysin Lontoosta Aylesburyyn vievällä reitillä. Asema avattiin 8. heinäkuuta 1889. Alkuperäinen nimi oli Chalfont Road, mutta se vaihdettiin nykyiseksi 1. marraskuuta 1915.
Matka Chalfont &amp; Latimerista Cheshamiin, 6,3 kilometriä, on pisin kahden aseman välinen etäisyys Lontoon metrossa.
Tito Gobbi

Tito Gobbi (24. lokakuuta 1913 Bassano del Grappa, Italia – 5. maaliskuuta 1984) oli italialainen baritoni.
Gobbi syntyi Bassano del Grappassa ja opiskeli lakia Padovan yliopistossa ennen laulajaksi alkamista. Hän teki oopperadebyyttinsä Count Rudolfon roolissa Vincenzo Bellinin oopperassa vuonna 1935. Hän teki debyyttinsä La Scala -oopperassa Milanossa 1942 ja esiintyi Covent Gardenissa Lontoossa 1951.
Viv Richards

Isaac Vivian Alexander "Viv" Richards (s. 7. maaliskuuta 1952) on uransa lopettanut kriketinpelaaja, joka edusti maaottelutasolla Länsi-Intian saariston joukkuetta. Hänen ammattilaisuransa jatkui 1970-luvun alusta 1990-luvulle; ensimmäisen test matchinsa hän pelasi 1974 ja viimeisensä 1991.
Richards syntyi Antiguan saarella Karibialla.
Richards on useissa äänestyksissä valittu yhdeksi 1900-luvun kriketin suurimmista nimistä. Hän oli Wisdenin vuoden kriketinpelaaja 1977. Hän pelasi uransa aikana myös jalkapalloa.
George Alan Thomas

George Alan Thomas, (14. kesäkuuta 1881 – 23. heinäkuuta 1972) oli brittiläinen shakin- sulkapallon- ja tenniksenpelaaja. Thomas oli kahdesti Britannian mestari shakissa ja seitsemänkertainen sulkapallon mestari. Hän myös pelasi miesten nelinpelin Wimbledonin semifinaaleissa vuonna 1911.
Tyrone Jones

Tyrone Jones (3. elokuuta 1961 – 10. kesäkuuta 2008) oli yhdysvaltalainen joukkueurheilija, joka pelasi kanadalaista jalkapalloa Canadian Football Leaguen seuroissa. Hän pelasi lyhyesti myös amerikkalaista jalkapalloa Phoenix Cardinalsissa.
Jonesin ammattilaisseuroina Kanadassa olivat 1980–1990-luvuilla Winnipeg Blue Bombers, Saskatchewan Roughriders ja British Columbia Lions. Hän voitti kaksi Grey Cupia (1984 &amp; 1990). 
Jonesilla todettiin elokuussa 2005 aivokasvain, johon hän kuoli 46-vuotiaana 10. kesäkuuta 2008.
Leonardo Gutiérrez

Leonardo Martín Gutiérrez (s. 16. toukokuuta 1978 Mar del Plata, Argentiina) on argentiinalainen koripalloilija. Hän oli mukana voittamassa olympiakultaa Ateenassa 2004, olympiapronssia Pekingissä 2008 ja MM-hopeaa Indianapolisissa 2002. Hän kuului Argentiinan kokoonpanoon myös Lontoon olympialaisissa 2012 ja vuoden 2006 MM-turnauksessa Japanissa.
Oldřich Duras

Oldřich Duras (30. lokakuuta 1882 Böömi, Itävalta-Unkari – 5. tammikuuta 1957 Praha, Tšekkoslovakia) oli tšekkiläinen shakinpelaaja. Maailman shakkiliitto FIDE myönsi hänelle suurmestarin arvonimen vuonna 1950, kun titteli ensi kertaa esiteltiin.
Duras oli myös huomattava shakkiongelmien tekijä.
Suomirokkia 4

Suomirokkia 4 ("24 rytinärockin klassikkoa") on samannimisen, Poko Rekordsin julkaiseman, kokoelmalevysarjan neljäs osa. Se julkaistiin vuonna 1999.
Albumi saavutti kultalevyn rajan vuonna 2000.
Kari Asikainen

Kari Aaro Juhani Asikainen (s. 24. lokakuuta 1939 Parkano) on suomalainen sisustusarkkitehti. Hän valmistui Taideteollisesta oppilaitoksesta vuonna 1966. Asikaisen tunnetuin tuote on vuodesta 1969 valmistettu Kari-tuolimallisto.
Asikainen on työskennellyt eri suunnittelutoimistoissa, ja oma suunnittelutoimisto Kari Design Oy hänellä on ollut vuodesta 1983. Hän suunnitteli muun muassa Kannelmäen kirkon sisustuksen vuonna 1968. Vuosina 1973–1988 hän työskenteli Taideteollisen korkeakoulun huonekalusuunnittelun tuntiopettajana, sen jälkeen 1988–1994 Taideteollisen korkeakoulun teollisen huonekalusuunnittelun professorina ja Länsi-Suomen muotoilukeskus Muovan johtajana Vaasassa. 
Asikainen sai vuonna 1982 SIO:n Vuoden kalustesuunnittelija -palkinnon vuoden parhaasta julkisten tilojen huonekalusta (Kari 3 -tuoli) ja 1984 Valtion taideteollisuuspalkinnon. Hänellä oli 1999 taideteollisuusmuseossa retrospektiivinen näyttely.
Egedalin kunta

Egedal on Pääkaupunkialueella Tanskassa sijaitseva kunta. Vuoden 2020 huhtikuussa kunnassa oli 43 376 asukasta, ja sen pinta-ala oli 125,8 neliökilometriä. Kunnan keskustaajama on nimeltään Stenløse.
Kunta syntyi 1. tammikuuta 2007 Tanskan kuntauudistuksen seurauksena, jolloin entiset Ledøje-Smørumin, Ølstykken ja Stenløsen kunnat yhdistyivät.
Olli Ikkala (fyysikko)

Olli Tapio Ikkala (s. 15. elokuuta 1953 Helsinki) on suomalainen fyysikko, joka on työskennellyt pitkään teknillisen fysiikan professorina Teknillisessä korkeakoulussa ja Aalto-yliopistossa tai akatemiaprofessorina. Hänen keskeisimpiä tutkimusaiheitaan ovat materiaalitiede, polymeeritiede, nanomateriaalit ja biomateriaalit. Nyttemmin Ikkala toimii Aalto-yliopiston vanhempana neuvonantajana.
Ikkala tuli ylioppilaaksi Helsingin normaalilyseosta (1972). Hän valmistui ensin diplomi-insinööriksi (1977), sitten tekniikan tohtoriksi Teknillisestä korkeakoulusta (1983). Väitöskirjan aiheena olivat vorteksit eli pyörteet helium-3-supranesteessä. Englanninkielinen opinnäyte oli otsikoitu "NMR Experiments on Rotating Superfluid 3He-B". 
Väitöstyönsä jälkeen Ikkala työskenteli tutkijana Neste Oy:ssä (1984–1994), ja tutkimusryhmän johtajana TKK:ssa (1994–1999). Sitten hän eteni professoriksi. Ikkala on ollut Teknillisen korkeakoulun, myöhemmin Aalto-yliopiston teknillisen fysiikan professori vuosina 1999–2005, 2010-2012 ja 2017– ja toiminut muun muassa polymeerifysiikan ja molekulaaristen nanorakenteiden professorina. Suomen Akatemian akatemiaprofessori hän oli vuosina 2005–2010 ja 2012–2016. 
Ikkala on tuottelijas tutkija, joka on julkaissut yli 350 artikkelia useissa arvostetuissa tieteellisissä julkaisuissa, joista tunnetuimpia ovat "Science" ja "Nature Materials". Hän on voittanut johtamalleen tutkimustyölle monivuotisia miljoonaluokan Euroopan tutkimusneuvoston apurahoja (ERC AdG 2012–2016, 2017–2022 ja 2024–). Hän on jäsen monissa tieteellisissä järjestöissä, kuten American Chemical Societyssä. Hän kuuluu myös esimerkiksi American Association for Advancement of Science -yhdistyksen julkaiseman "Science"-lehden vertaisarviointia suorittavaan toimikuntaan vuodesta 2006 alkaen. Ikkala on toiminut myös muun muassa Suomen fyysikkoseuran puheenjohtajana. 
Tunnustuksia.
Ikkala on saanut monia tunnustuksia työstään. Vuonna 2002 hänelle myönnettiin Emmanuel Merck -palkinto. Ikkala valittiin Suomalaisen Tiedeakatemian jäseneksi vuonna 2003 ja Tekniikan Akatemiaan 2011. Hän on Suomen Valkoisen Ruusun ritarikunnan I luokan ritari. Hän sai Ordre des Palmes académiques -kunniamerkin (Ranska, 2018) ja Alexander von Humboldt -tiedepalkinnon (2019). Vuonna 2023 Ikkala sai Suomen tiedepalkinnon.
Timo Saarnio

Timo Saarnio (s. 1944 Helsinki) on suomalainen sisustusarkkitehti ja kalustesuunnittelija. Hän on keskittynyt 1990-luvun lamasta alkaen kalusteisiin ja suunnitellut erityisesti tuoleja.
Ura.
Saarnio valmistui sisustusarkkitehdiksi 1971 Taideteollisesta oppilaitoksesta Helsingistä. Valmistuttuaan Saarnio työskenteli eri arkkitehtitoimistoissa Helsingissä kymmenen ensimmäistä vuotta. Hänen päätöitään tältä ajanjaksolta ovat muun muassa Valion pääkonttorin sisustus Helsingissä 1975–1977 ja Bagdadin konferenssikeskus Irakissa 1978–1981. 
Saarnio aloitti 1982 työskentelyn omassa sisustusarkkitehtitoimistossa, jossa hän suunnitteli sisustuksia useiden yritysten pääkonttoreihin. Asiakkaita olivat muun muassa Kemira, Perusyhtymä, Fiskars, Partek, Jaakko Pöyry Oy ja Haka. Vuodesta 1982 hän on myös toiminut huonekalusuunnittelijana ja osallistunut useisiin suunnittelukilpailuihin. 1990-luvun lamasta lähtien hän on ollut pelkästään kalustesuunnittelija.
Saarnio suunnitteli 1987 Intimo-kalustesarjan ensin omalle yritykselleen Intimo Oy:lle, sittemmin mallisto siirtyi Martela Oy:lle. Intimo-sarjaan kuuluvat julkitilakäyttöön tarkoitetut yleistuolit, nojatuolit, sohvat ja pöydät. Yhdestä puuosasta ilman liitoksia valmistetun Una-tuolin Saarnio suunnitteli vuonna 1995 P. O. Korhonen Oy:lle.
Vuodesta 1992 Timo Saarnio on työskennellyt freelance-huonekalusuunnittelijana ja tehnyt yhteistyötä muun muassa Martelan, P. O. Korhosen, Selka-Line Oy:n, italialaisen Horm srl:n ja japanilaisen Interior Center Co. Ltd:n kanssa. 
Saarnio on osakkaana Arktis-toimistossa, jonka suunnittelijana hän toimii.
Palkinnot ja tunnustukset.
Saarnio on palkittu lukuisissa eri muotoilukilpailuissa.
Saarnio on saanut Taideteollisuuden Valtionpalkinnon 1990. Vuonna 1997 hänelle myönnettiin kolmevuotinen Valtion taiteilija-apuraha. Hän on toiminut myös Taideteollisessa korkeakoulussa tuntiopettajana sekä SIO:n ja Ornamon luottamustehtävissä.
Vuonna 1996 hän vastaanotti kolme merkittävää muotoilualan palkintoa:
Vuonna Saarnion Pack-tuoli valittiin 1998 Vuoden tuoliksi Udinen kansainvälisillä huonekalumessuilla Italiassa. Saarnion Una-tuoli valittiin 1999 Brnossa näyttelyn parhaaksi huonekaluksi (Best of Mobis) Tšekin tasavallassa. Samana vuonna Saarnio sai SIO:n Vuoden kalustesuunnittelija -palkinnon Habitare–messuilla Helsingissä Clip–tuolillaan ja vastaanotti ”Good Design Awardin” Japanissa Woody-Stack-tuolilla.
Suomirokkia 5

Suomirokkia 5 ("40 kaikkien aikojen suomirock-klassikkoa") on samannimisen, Poko Rekordsin julkaiseman, kokoelmalevysarjan viides osa. Se julkaistiin vuonna 2000.
Albumi saavutti kultalevyn rajan vuonna 2000, platinalevyn rajan vuonna 2000, ja tuplaplatinan rajan 2002.
Kappaleet.
CD1:
CD2:
Samuli Naamanka

Samuli Naamanka () on suomalainen sisustusarkkitehti ja taiteen maisteri. Naamanka nousi julkisuuteen kehittämällään graafisella betonilla. Menetelmän avulla betonielementin pintaan saadaan pysyvä painokuvio.
Koulutus.
Samuli Naamanka opiskeli Oulun yliopistossa luonnontieteellisen tiedekunnan fysiikan laitoksella vuosina 1989–1992. Yliopisto-opintojensa ohessa hän harrasti kuvataiteita, joihin perehtyi Limingan taidekoulussa vuonna 1990. Hän siirtyi vuonna 1992 Oulun yliopistosta opiskelemaan Rovaniemen taide- ja käsiteollisuusoppilaitokseen (nykyisin osa Lapin yliopiston taiteiden tiedekuntaa) ja kirjoittautui seuraavana vuonna Taideteolliseen korkeakouluun, josta valmistui taiteen maisteriksi vuonna 2000. Hän jatkoi vielä opintojaan Denmarks Design Schoolissa Kööpenhaminassa.
Tuotanto ja ura.
Lopputyön aiheena Taideteollisessa korkeakoulussa Samuli Naamangalla oli "Graafinen Betoni, menetelmä kuvioidun betonipinnan aikaan saamiseksi". Samuli Naamanka on perustajajäsen työhuone DNA.ssa (Design and Architecture) yhdessä kymmenen muun suunnittelijan kanssa. Oman suunnittelutoimiston Reseptori Oy:n Naamanka perusti vuonna 1996.
Graafisen betonin lisäksi Naamangan kehittämiä tuotteita ovat mm. FX Design Awardin saanut "Clash"-yleistuoli vuodelta 2003, "Sides"-tuoli (2007) ja vuonna 2008 Nordiska Designprisetin (ent. Forsnäs Priset) saanut Avarten valmistama "Uni"-tuoli. Naamanka on suunnitellut tuotteita myös muun muassa salolaiselle Arvo Piiroinen Oy:lle, Saas Instrumentille, Arktikselle ja Plastexille.
Vuoden 2010 Habitare-messuilla Samuli Naamanka voitti EcoDesign-valaisinkilpailun työllään "Biodegradable Roll", jonka materiaalina oli muovinkaltainen tärkkelyssokerista valmistettu polymaitohappo. Voittajan valitsi saksalainen valaisinsuunnittelija Ingo Maurer. Vuonna 2015 Naamanka sai Asko Avonius -palkinnon.
Vuonna 2017 Samuli Naamanka perusti oman Naamanka-nimisen huonekalualan yrityksen, jonka mallistoon kaikki Clash-sarjan kalusteet siirtyivät. Lisäksi Habitare-messuilla Helsingissä syksyllä 2017 mallistoon lanseerattiin joukko uusia tuotteita.
Naamanka on kitaristi Andy McCoyn serkku.
Opaltšentsit

Bulgarian vapaaehtoiset (, ) olivat bulgarialaisista vapaaehtoisista koostuneita Venäjän keisarikunnan armeijan sotilasyksiköitä, jotka Venäjän–Turkin sodassa (1877–1878) ja sitä edeltäneessä Serbian–Turkin sodassa (1876) sotivat Venäjän ja Serbian puolella maataan alistaneita ottomaaneja vastaan. Yksittäisestä sotilaasta käytettiin nimitystä "opăltšenets-pobornik" (), joka tarkoittaa vapaaehtoista taistelijaa.
Bulgariassa kerättiin vapaaehtoisia Venäjän keisarin Aleksanteri II:n manifestin avulla. Bulgarialaiset saapuivat Venäjälle ja he kokoontuivat Samaran kaupungissa. Vapaaehtoisjoukot ottivat osaa ensimmäiseen ja neljänteen Shipkan taisteluun.
Sanna-Mari Titov

Sanna-Mari Titov on suomalainen iskelmälaulaja. Hän on ollut aktiivinen myös harrastajateatterissa.
Titov, joka on alun perin Kuopiosta, muutti vuonna 2003 Helsingin kautta Nurmijärvelle. Tutustuttuaan Ilkka Vainioon ja Sipe Santapukkiin hän julkaisi vuonna 2004 ensimmäisen singlensä ”Kukkia &amp; sidontaa” Edel Records Finlandille, jolla esiintyi Titovin itsensä lisäksi mm. Anssi Kela. Tämän jälkeen ilmestyivät singlet ”Sukeltaa saat” ja ”Uskon ihmeisiin”, jotka olivat Ilkka Vainion ja Antti Vuorenmaan käsialaa. Vuotta myöhemmin Sanna-Mari ryhtyi yhteistyöhön lauluntekijä Ville Laaksosen kanssa ja ilmestyi single ”Niin odotimme aamua”.
Vuonna 2006 Sanna-Mari alkoi kirjoittaa lauluja itse. Ensimmäinen oma kappale ”Luodut toisillemme” julkaistiin singlenä vuonna 2007. Vuonna 2009 laulajattaren levy-yhtiö vaihtui Edeliltä Magnum Musiciin ja kesän 2009 alussa julkaistiin uusi single ”Muisto rakkaudesta”. Kappaleen ovat kirjoittaneet Nalle Ahlstedt (sävellys) ja Sinikka Svärd (sanoitus).
Kesällä 2009 julkaistiin "Karjalan kunnailla" -levy, jolla esiintyy karjalaissukuisia artisteja, kuten Erkki Liikanen, Kikka Laitinen ja Markku Aro. Sanna-Marin isä on syntyperäinen karjalainen Tuleman kylästä Salmista. Sanna-Mari sai tulkittavakseen kappaleet ”Muistatko Monrepos'n” ja ”Evakon laulu”. Kappaleet on uudelleen sovittanut Jasu Mäntylä.
Syksyllä 2009 Sanna-Marin esittämä kappale ”Tunnustuksen tapaisia sanoja” (säveltänyt/sovittanut Nalle Ahlstedt ja sanoittanut Sana Mustonen) valittiin Euroviisujen 2010 avoimen kilpailun 30 parhaan kappaleen joukkoon kilpailemaan tammikuun alkukarsintapaikasta (yhteensä demoja lähetettiin Ylelle 267 kappaletta). Kappale julkaistiin singlenä helmikuussa 2010.
Piotr Trochowski

Piotr Trochowski (s. 22. maaliskuuta 1984 Tczew, Puola) on saksalainen jalkapalloilija, pelipaikaltaan keskikenttäpelaaja. Hän edusti kotimaansa seurojen lisäksi espanjalaista Sevillaa.
Peliura.
Seurat.
Trochowski pelasi junioriaikoinaan FC Bayern Münchenin juniorijoukkueessa 1997–1999 ja FC St. Paulissa vuosina 1999–2001. Hänen ammattilaisuransa alkoi heti junioriuran päätyttyä Bayern München II:ssa, jossa hän pelasi vuoteen 2005 asti pelattuaan 38 ottelua ja tehtyään kahdeksan maalia. Vuodesta 2002 vuoteen 2005 hän pelasi kuitenkin samalla Bayernin pääseurassa pelaten 13 ottelua ja tehden yhden maalin. Vuodesta 2005 vuoteen 2011 hän edusti Hamburger SV:tä.
Maajoukkue.
Trochowski edusti Saksaa alle 20-vuotiaiden MM-kisoissa 2003. Seuraavat kaksi vuotta hän oli alle 21-vuotiaiden organisaatiossa. Hän pelasi ensimmäiset arvo-ottelunsa A-maajoukkueessa vuoden 2008 EM-kisojen karsinnoissa. Saksan selviydyttyä helposti itse EM-kisoihin hänet valittiin karsintojen tapaan joukkueen kokoonpanoon. Hän kuului Saksan kokoonpanoon myös vuoden 2010 MM-kisoissa. Yhteensä hän on pelannut A-maajoukkueessa 35 ottelua ja tehnyt niissä kaksi maalia.
Gordon Parks

Gordon Roger Alexander Buchannan Parks (30. marraskuuta 1912 Fort Scott, Kansas – 7. maaliskuuta 2006 New York) oli monipuolinen yhdysvaltalainen taiteilija. Hän oli aktiivinen valokuvataiteen, elokuvan, kaunokirjallisuuden ja musiikin aloilla. Hän sai vuonna 1988 National Medal of Arts -palkinnon. 
Parks muistetaan kansainvälisesti etenkin elokuvaohjauksestaan "Shaft – kivikova dekkari" (1971), joka sai jatko-osia ja loi kokonaisen tyylisuunnan.
Gordon Parks toimi 1940-luvun lopulta 1960-luvun loppuun "Life"-kuvalehden valokuvaajana. Hän kuvasi monenlaisia aiheita, mutta paljon myös mustan väestönosan köyhyydestä ja kansalaisoikeustaistelusta kertovia kuvia.
Vuonna 1963 Parks julkaisi omaelämäkerrallisen romaanin "The Learning Tree", jonka hän itse ohjasi vuosikymmenen lopulla elokuvaksi "The Learning Tree – vuosi elämästäni". Hän myös tuotti ja käsikirjoitti elokuvan ja teki siihen musiikin. Näin Parksista tuli ensimmäinen valtavirran elokuvayhtiölle ohjannut musta amerikkalainen.
Charles Cioffi

Charles Cioffi (s. 31. lokakuuta 1935) on yhdysvaltalainen näyttelijä, joka esiintyi muiden muassa elokuvissa "Shaft – kivikova dekkari" (1971) ja "Klute – rikosetsivä" (1971).
Cioffi syntyi New Yorkissa ja valmistui Michiganin osavaltionyliopistosta. Television puolella hän on esiintynyt esimerkiksi "Päivien viemää" -sarjassa.
Debbi Morgan

Deborah ”Debbi” Morgan (s. 20. syyskuuta 1956) on Emmy-palkittu yhdysvaltalainen näyttelijä. Hänet tunnetaan varsinkin tohtori Angie Hubbardin roolista televisiosarjassa "All My Children".
Morgan syntyi Pohjois-Carolinassa ja oli vuosina 1989–1994 naimisissa Charles S. Duttonin kanssa.
Kuninkaantuomio

Kuninkaantuomio () oli Ruotsin kuninkaan itsensä antama tai hänen valtuuttamanaan kuninkaan nimissä annettu oikeudenkäyntiasian ratkaisu. Menettely vastasi ylintä oikeusastetta Ruotsi-Suomessa.
Keskiajalla kuninkaat alkoivat varsinaisten tuomioistuinten rinnalla käyttää tuomitsemisvaltaa. Alkuaikoina kuningas itse ratkaisi asiat neuvoston avustamana tai hänen ollessaan estyneenä neuvosto tuomitsi yksinään.
Maanlaki määräsi, että kuninkaantuomio annettiin niin sanotuilla tutkinto- ja oikaisukäräjillä. Käräjiä pitivät alkuaikoina kuningas tai kuninkaan määräämät henkilöt. Myöhemmin myös kuninkaan lautakunta piti käräjiä.
Suomea varten Eerik XIII perusti 1407 Turkuun maanoikeuden, joka antoi tuomioita kuninkaan nimissä. Se kokoontui aina kesäisin ja sen jäseniä olivat piispa, Suomen laamanni, muutamat tuomiokapitulin jäsenet, kaikki maassa oleskelevat valtaneuvokset ja kaikki kihlakunnantuomarit. Maanoikeus ratkaisi yleensä vain asioita, joista kihlakunnan- ja laamanninoikeus olivat jo antaneet tuomionsa. Oikeutta haluavat kävivät edelleen myös kuninkaan luona Ruotsissa ja maanoikeus oli muutenkin epäkäytännöllinen järjestely. Niinpä sen käyttö vähitellen loppui.
Korkeinta tuomiovaltaa käyttämään perustettiin 1614 Svean hovioikeus Tukholmaan. Se antoi tuomionsa kuninkaan nimissä, eikä sen päätöksiin sallittu muutoksenhakua. Siitä huolimatta tapa kääntyä kuninkaan puoleen säilyi. Maahan perustettiin useita muitakin hovioikeuksia, muun muassa Turkuun 1623. Tarvittiin jälleen yksi ylin tuomioistuin, jollaisena vuodesta 1669 toimi revisiokanslia. Se sai 1789 nimekseen kuninkaan korkein tuomioistuin.
Suomen ylimpänä oikeusasteena toimi Venäjän vallan aikana senaatin oikeusosasto, joka sai ohjesääntönsä 1809. Vuonna 1918 perustettiin korkein oikeus ja korkein hallinto-oikeus, joka on ylin oikeusaste hallintoasioissa. Tietyissä asioissa ainoana oikeusasteena toimii valtakunnanoikeus.
Novaja Karelija

Novaja Karelija (pidemmästi KROO "Novaja Karelija", venäjäksi КРОО "Новая Карелия") on petroskoilainen nuorisojärjestö, joka tukee Karjalan nuorten terveyttä ja sosiaalista kehitystä. Järjestö oman ilmoituksensa mukaisesti määrittelee itse kulttuurisen, esteettisen, taloudellisen, teknisen ja sosiaalisen kehittymisen strategian. Aatteellisen (ei-kaupallisen) organisaation on rekisteröinyt Venäjän federaation oikeusministeriö 8. toukokuuta 2008.
Toiminta.
Organisaation verkkosivujen mukaan sen ensimmäinen tehtävä on ehkäistä suomalaisen revanšismin kasvu ja suomalaisten yritykset palauttaa osa Karjalan alueesta. 17. kesäkuuta 2008 Suomen pääkonsulaatin edessä Petroskoissa pidettäväksi suunnitellun mielenosoituksen koordinaattori oli Artem Sergejevitš Grivnikov. Mielenosoituksesta ei ollut tehty ilmoitusta miliisille, ja lehtitietojen mukaan se jäi järjestämättä. Ensimmäisenä asiasta Suomessa tiedotti Keskisuomalainen.
Keskustelun suomalaisesta suomalaisen revanšismista Karjala-kysymykseen viitaten oli tiettävästi kaksi vuotta aikaisemmin Venäjän federaation virallisen lehden Rossijskaja gazetan artikkelissa, jossa epäiltiin Veikko Saksin Pro Karelian piirissä julkaiseman kirjan "Karjalan palautus" tukevan suomalaisen puunjalostusteollisuuden kauppapolitiikkaa Venäjällä aiheuttaen paineita Venäjän hallitusta kohtaan.
Preston Ward

Preston Meyer Ward (24. heinäkuuta 1927 – 2. kesäkuuta 2013) oli yhdysvaltalainen baseballpelaaja, enimmäkseen ykkösvahti. Hänen ammattilaisseuroinaan olivat Brooklyn Dodgers (1948), Chicago Cubs (1950, 1953), Pittsburgh Pirates (1953–1956), Cleveland Indians (1956–1958) ja Kansas City Athletics (1958–1959).
Only Eyes Behind

Only Eyes Behind on Kyyria-yhtyeen ensimmäinen single vuodelta 1994. Single äänitettiin Helsingissä ja tuottajana toimi Kyyria. Kappaleet "Only Eyes Behind" ja "Jester" ovat miksannut Mikko Karmila. Kappaleen "Voice in a Mirage" on miksannut Timo Tolkki, ja Hiili Hiilesmaa on miksannut kappaleen "XTC". 
Single on osittain yhtyeen "Blessed Ravings" -levyltä, ja sisältää kahden kyseisellä levyllä julkaistujen kappaleiden lisäksi kaksi uutta kappaletta. Tämän lisäksi nimikkokappale on tätä julkaisua varten editoitu versio. "XTC" on aikaisemmin julkaistu kokoelmalla "Monk Rock : Munkkiniemen nuorisotalon demostudion kokoelmalevy" nimellä "Xtasy".
Singlellä olevat uudet kappaleet sisällettiin myöhemmin vuonna 1998 julkaistuun "Blessed Ravings Remastered" -levylle. Kannen kuva on Pekka Beloffin tuottama.
Kappaleet.
Editoitu nimikkokappale.
Vaikka kappale "Only Eyes Behind" löytyy levyltä Blessed Ravings se ei ole sama versio; singleltä löytyvä kappale on lyhennetty alkuperäisestä. Täyspitkällä levyllä oleva versio on 5 minuuttia 22 sekuntia pitkä.
Nimikkokappale.
Singlen nimikkokappaleen nimi on viittaus Jonathan Swiftin runoon "To Janus, on New Year's Day, 1726", josta löytyy rivi "Happy nation, were we blind, Or had only eyes behind !" Runo on ylistys Irlannin menneille suurteoille.